NS/FS BiH: Usvojen set finansijske pomoći klubovima

Sinoć je putem video konferencijske veze, a pod predsjedavanjem predsjednika NS/FS BiH Elvedina Begića, održana 49. sjednica IO NS/FS BiH kojoj su prisustvovali svi članovi Izvršnog odbora.

Na sjednici je usvojeno sljedeće:

Zapisnik i realizacija zaključaka sa 48. sjednice IO održane dana 21.04.2020. godine.

Informacija o postupku licenciranja klubova na entiteskim nivoima takmičenjima.

Usvojen je prijedlog dva seta pomoći klubovima u Bosni i Hercegovini. Prvi set pomoći se odnosi na pripremu dezinfekcione zaštite na stadionima i drugi set pomoći koji se odnosi na finansijsku podršku klubovima u prevladavanju posljedica nastale štete izazvane pojavom korona virusa i pandemijom COVID-19 u svijetu.

Izmjene i dopune Pravilnika o statusu, transferu i registraciji igrača.

Zaključak kojim se daje puna podrška Olimpijskom komitetu Bosne i Hercegovine u pravcu nastavka njegovih aktivnosti na iznalaženju kvalitetnih rješenja direktne pomoći sportu, sportskim savezima i sportskim kolektivima na svim nivoima vlasti u Bosni i Hercegovini.

Na sjednici je posebno razmatrana mogućnost nastavka i organizacije završnice prvenstvenih i KUP takmičenja. NS/FS BiH je u cijelosti posvećen razradi potencijalnih modaliteta odigravanja utakmica u narednom periodu i završetka takmičenja na sportskom terenu. Kao društveno odgovorna organizacija, NS/FS BiH će i dalje pratiti, poštovati i sprovoditi sve odluke nadležnih organa, tako da niti jedna odluka o nastavku takmičenja koja su pod ingerencijom NS/FS BiH neće biti donesena bez prethodne dozvole nadležnih organa vlasti na državnom i entitetskim nivoima. Kao udružena asocijacija UEFA, NS/FS BiH je obavezan slijediti propisane smjernice u cilju pripreme, organizacije i održavanja utakmica u narednom periodu, posebno vodeći računa o rokovima koji su dostavljeni svim nacionalnim savezima sa okvirno utvrđenim datumima za završetak nacionalnih takmičenja.